CSS พุ่งกว่า 11% รับผลดีขยายเครือข่าย 4G-โบรกฯแนะซื้อให้เป้า 6.74 บ.
CSS พุ่ง 11.11% รับผลดีขยายเครือข่าย 4G-บล.เคทีบี แนะซื้อให้เป้า 6.74 บ.เก็ง Q4 ผลดำเนินงานต่อโตต่อเนื่องพร้อมคาดปีหน้ามีงานประมูลราชการด้านไอทีและโทรคมนาคมเพิ่มขึ้น โดย ณ เวลา 10.50 น.ราคาอยู่ที่ 4.60 บาท บวก 0.46 บาท หรือ 11.11% มูลค่าการซื้อขาย 289.73 ล้านบาท
21 ธ.ค. 2558

ผู้สื่อข่าวรายงานว่า ราคาหุ้น บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS ณ เวลา 10.50 น.อยู่ที่ 4.60 บาท บวก 0.46 บาท หรือ 11.11% มูลค่าการซื้อขาย 289.73 ล้านบาท โดยราคาหุ้นเปิดตลาดที่ 4.22 บาท ระหว่างวันปรับตัวขึ้นสูงสุดที่ 4.68 บาท ต่ำสุดที่ 4.22 บาท ขณะที่ดัชนีหุ้นไทยโดยรวมลบ 0.85%

บล.เคทีบี(ประเทศไทย) ระบุในบทวิเคราะห์ (21 ธ.ค.) แนะนำหุ้น CSS ราคาเป้าหมายเฉลี่ยจาก IAA Consensus 6.74 บาท โดย CSS เป็นผู้ขายและติดตั้งเสาโทรคมนาคม ทำให้มีโอกาสได้งานเพิ่มจากการประมูล 4G เนื่องจากผู้ประกอบการเครือข่ายน่าจะมีแผนขยายโครงข่าย และเปลี่ยนอุปกรณ์ใหม่ และผู้บริหารคาดในไตรมาส 4/58 ผลการดำเนินงานจะเติบโตอย่างต่อเนื่อง เพราะมีงานโทรคมนาคมช่วยหนุน และยังมีธุรกิจพลังงานทดแทนเข้ามาเสริม
บวกกับมี Backlog ที่จะทยอยรับรู้รายได้เข้ามาประมาณ 1,200 ล้านบาท ซึ่งจะช่วยหนุนให้ผลประกอบการปี 2558 มีแนวโน้มการเติบโตอย่างมีเสถีรภาพมากขึ้น โดยผู้บริหารคาดว่ารายได้ในปีนี้จะเติบโตราว 20%-25% อยู่ที่ราว 4,800-5,000 ล้านบาท
นอกจากนี้ บริษัทเตรียมเข้าประมูลงานราชการด้านไอทีและโทรคมนาคมเพิ่มขึ้น โดยคาดว่าปีหน้าจะมีงานด้านนี้เปิดประมูลมากขึ้น ส่วนปี 2559 บริษัทฯ ตั้งเป้ารายได้เติบโตมากขึ้นกว่า 5,500 ล้านบาท หรือราว 20-25% เนื่องจากการที่ลูกค้าเดิมอย่าง TRUE และ DTAC วางแผนติดตั้งเสาและเปลี่ยนอุปกรณ์ใหม่ คิดเป็นมูลค่าราว 300 ล้านบาทที่จะรับรู้รายได้ในปีหน้า และมีโอกาสได้รับงานจาก AIS เพิ่ม
ด้านธุรกิจพลังงานของบริษัทฯ อยู่ระหว่างรอผลจับสลากโครงการโซลาร์ฟาร์มสหกรณ์ ราว 24 MW คาดว่าจะรับรู้รายได้ส่วนนี้ภายใน Q3/59 และธุรกิจโรงไฟฟ้าขยะ ขนาด 8-10 MW อยู่ระหว่างศึกษาความเป็นไปได้การบริหารจัดการขยะมูลฝอยชุมชน เพื่อแปรรูปเป็นพลังงานไฟฟ้า
ส่วนบล.โกลเบล็ก แนะ”ซื้อเก็งกำไร”หุ้น CSS ให้แนวรับ 4.10 บาท แนวต้าน 4.30, 4.50 บาท ส่วนจุด Cut loss อยู่ที่ 4.00 บาท โดยกราฟระยะสั้นรีบาวด์ขึ้นเป็น V shape โดยราคายังสามารถยืนปิดเหนือเส้น  EMA 10 วันได้ต่อเนื่อง พร้อมกับเครื่องมือ RSI + MACD ชี้ขึ้นสนับสนุนเป็นสัญญาณซื้อทั้งคู่  จึงคาดว่าจะปรับตัวขึ้นต่อได้ 